KIRJALLINEN KYSYMYS E-2433/02 esittäjä(t): Ian Hudghton (Verts/ALE) komissiolle. Pohjanmeren kalakantojen hoito.



Virallinen lehti nro 092 E , 17/04/2003 s. 0169 - 0170



KIRJALLINEN KYSYMYS E-2433/02 esittäjä(t): Ian Hudghton (Verts/ALE) komissiolle (26. elokuuta 2002) Aihe: Pohjanmeren kalakantojen hoito Miten komissio perustelee ehdotustaan sallia kaikille vapaa pääsy Pohjanmerelle, kun on selvästi liian vähän tieteellistä näyttöä siitä, että tärkeimpien kalakantojen säilyminen voidaan turvata? Aikooko komissio harkita uudelleen yhteisen kalastuspolitiikan uudistamisen yhteydessä mahdollisesti tuhoisaa ehdotusta, jonka mukaan Pohjanmereen sovelletaan ainoastaan suurimpien sallittujen saaliiden järjestelmää ja kiintiöjärjestelmää, jotka kirjallisen vastauksen P-1902/02(1) mukaan ovat perustuneet tieteellisten lausuntojen puutteeseen ja riittämättömään tietoon? Komissio on myöntänyt, että 1. Pohjanmeren kiintiöihin kuulumattomien lajien määrästä ja tilasta tiedetään hyvin vähän, 2. monia kiintiöihin kuulumattomia lajeja jäisi lähes varmasti sivusaaliiksi kalastettaessa kiintiöihin kuuluvia lajeja, joista monia kulutetaan jo täysimääräisesti ja kalastetaan liikaa ja joista jotkut edellyttävät elvytystoimia, 3. kiintiöihin kuulumattomien lajien kaupallisen arvon osoittamiseksi on riittämättömästi tietoa. Voiko komissio nämä seikat myönnettyään selittää, miksi se ehdottaa Pohjanmerelle kalastuksen säätelyjärjestelmää, joka saattaisi johtaa jo vakavasti vähentyneiden kalakantojen verottamiseen ja jolla olisi mahdollisesti tuhoisia vaikutuksia Pohjanmerellä sijaitseviin kalastuksesta riippuvaisiin yhteisöihin? (1) EYVL C 28 E, 6.2.2003, s. 154. Franz Fischlerin komission puolesta antama vastaus (1. lokakuuta 2002) Vastauksessaan arvoisan parlamentin jäsenen kirjalliseen kysymykseen P-1902/02(1) komissio viittasi lajeihin, joita Pohjanmeren saalisrajoitukset eivät koske. On kuitenkin syytä muistuttaa, että kaikkiin kaupallisesti tärkeisiin Pohjanmeren lajeihin sovelletaan suurimpia sallittuja saaliita (TAC) ja kiintiöitä. Näin ollen kaikkia huomautuksia kiintiöihin kuulumattomista lajeista on tarkasteltava tärkeimpiä lajeja koskevien nykyisten suojelutoimenpiteiden pohjalta. Kun ajatellaan suurimpia sallittuja saaliita ja Pohjanmeren tärkeimpiin lajeihin jo sovellettavia teknisiä toimenpiteitä, ei varmasti ole syytä pitää yhteisön politiikkaa kaikille vapaan pääsyn sallivana. Päinvastoin yhteisön politiikka on tiukentanut huomattavasti kaikkien näiden lajien suojelua vuosien ajan komission aloitteiden seurauksena. Kaikki kiintiöihin kuulumattomia Pohjanmeren lajeja koskevat huomautukset on asetettava oikeisiin mittasuhteisiin. Kiintiöihin kuulumattomien lajien kohdennettu kalastus on tuskin tarkoituksenmukaista, eikä komissio ole tietoinen kiintiöihin kuulumattomien lajien kalastuksesta Pohjanmerellä 12 meripeninkulman vyöhykkeen ulkopuolella. Näin ollen komission mielestä on selvää, että todella suuri osa Pohjanmeren kalastustoiminnasta, tai mahdollisesti jopa koko kalastustoiminta, kuuluu nykyisten suojelutoimenpiteiden piiriin. Komissio on joka tapauksessa täysin valmistautunut (mikä on osoitettu hiljattain toteutetuilla aloitteilla, kuten turska- ja kummeliturskakantojen elvytyssuunnitelmilla) tekemään kaiken tarvittavan kalakantojen suojelun parantamiseksi kaikilla yhteisön alueilla. Näihin toimenpiteisiin kuuluvat myös pyyntiponnistusrajoitukset saalisrajoitusten ohella sekä kalastusta koskevat tekniset määräykset. Komissio on myös maininnut toimintasuunnitelmassa yhteisen kalastuspolitiikan uudistamiseksi, että se aikoo saattaa mahdollisimman monta lajia yhteisön lainsäädännön piiriin Pohjanmerellä, kunhan tarvittava tieteellinen perusta saadaan käyttöön. (1) EYVL C 28 E, 6.2.2003, s. 154.